b'\n_START_ARTICLE_\nPrvi\xc4\x87\n_START_PARAGRAPH_\nPrvi\xc4\x87 je otok v \xc5\xa1ibeni\xc5\xa1kem arhipelagu. Le\xc5\xbei okoli 2,8 km jugovzhodno od Vodic, od kopnega je oddvojen s \xc5\xa0ibeni\xc5\xa1kim kanalom. Povr\xc5\xa1ina otoka je 2,37 km\xc2\xb2, dol\xc5\xbeina obale pa 10,63 km. Otok se proti severozahodu blago, proti jugozahodu pa strmo spo\xc5\xa1\xc4\x8da proti morski obali. Najvi\xc5\xa1ji vrh otoka je 79 mnm visoki Vitkovi\xc4\x87. Na otoku sta dve naselji: Prvi\xc4\x87 Luka in Prvi\xc4\x87 \xc5\xa0epurine, v katerih prebiva 453 prebivalcev (\xc5\xa1tetje 2001).\n_START_SECTION_\nZgodovina\n_START_PARAGRAPH_\nPrvi\xc4\x87 je bil naseljen \xc5\xbee v srednjem veku. Takrat je tudi dobil ime po hrva\xc5\xa1kem bogu (Prvi\xc4\x87 pomladni bog). V tem obdobju so otok prvi naselili samostanski bratje, ki so 1461 pri\xc5\xa1eli z gradnjo samostana in cerkve. Otok so kasneje naseljevale plemi\xc5\xa1ke dru\xc5\xbeine iz \xc5\xa0ibenika, \xc5\xa1e posebno leta 1649, ko so na otok be\xc5\xbeali pred kugo, ki je takrat pusto\xc5\xa1ila po \xc5\xa0ibeniku. V za\xc4\x8detku 20. stol. je bil Prvi\xc4\x87 najgosteje naseljen hrva\xc5\xa1ki otok, s povpre\xc4\x8djem 1300 prebivalcev na 1 km\xc2\xb2. Danes pa je Prvi\xc4\x87 edini otok, manj\xc5\xa1i od 15 km\xc2\xb2, ki ima dve naselji.'